Αποκαρδιωτικές εικόνες στην αίθουσα όπου εκτίθενται τα περίφημα “γλυπτά του Παρθενώνα” στο Βρετανικό Μουσείο στο Λονδίνο. Έλληνες επισκέπτες φωτογράφισαν άθλιες συνθήκες φύλαξης των αγαλμάτων της πολιτιστικής μας κληρονομιάς. Στην ίδια αίθουσα με τα περίφημα αρχαιοελληνικά μάρμαρα διαπίστωσαν, επίσης, δυσοσμία. Απίστευτο κι όμως αληθινό να υπάρχει… μούχλα και ιστοί από αράχνες!

Μούχλα και δυσοσμία στην αίθουσα με τα “γλυπτά του Παρθενώνα”, αντίκρισαν Έλληνες επισκέπτες του μουσείου που θέλησαν να θαυμάσουν από κοντά τα αγάλματα της πολιτιστικής μας κληρονομιάς.

Υπενθυμίζεται ότι στην συγκεκριμένη αίθουσα το 2018, παρουσιάστηκε διαρροή νερού μετά την έντονη βροχόπτωση στο Λονδίνο, με αποτέλεσμα να στάζουν νερά δίπλα από τον κορμό της Ίριδος.

Το Βρετανικό Μουσείο υποστήριξε τότε με γραπτή του δήλωση ότι: “υπήρξε ένα μικρό περιστατικό κατά τη διάρκεια πρόσφατης πολύ βαριάς βροχόπτωσης, όταν μία μικρή ποσότητα νερού εισήλθε στη γκαλερί. Κανένα από τα γλυπτά δεν υπέστη ζημιά και το θέμα έχει αντιμετωπιστεί”.

Σύμφωνα με το Μουσείο, λαμβάνονται όλα τα μέτρα, καθώς “η συντήρηση της συλλογής είναι θεμελιώδους σπουδαιότητας για το Βρετανικό Μουσείο”.

Και ενώ οι εργασίες αποκατάστασης ολοκληρώθηκαν…. η εικόνα που αντιμετωπίζουν οι σημερινοί επισκέπτες του μουσείου είναι αυτή!!!

Η οροφή όπως και εσείς μπορείτε να δείτε είναι διαβρωμένη με εμφανή τα σημάδια από το πέρασμα του νερού, ενώ και στην τοιχοποιία δίπλα στα εκθέματα παρατηρείται μούχλα.

Μάλιστα σύμφωνα με τους επισκέπτες στους τοίχους υπήρχαν και ιστοί από αράχνες, που όμως ο φωτογραφικός φακός του κινητού τους τηλεφώνου, δεν μπόρεσε να τους απαθανατίσει.

πηγή: cretapost.gr